
Davies tételének egy erősebb változata

Kulcsszavak: Kakeya-tulajdonság, szimultán mozgatás, négyzet
1917-ben Kakeya feltett egy kérdést, amely ma Kakeya tű problémaként ismert: Azon halmazok közül, amelyekben egy egység hosszúságú szakasz teljesen megforgatható, melyiknek a legkisebb a területe? Besicovitch belátta, hogy nincs ilyen minimum, egy ilyen halmaz területe tetszőlegesen kicsi lehet. 1971-ben Davies bebizonyította, hogy ennél több is igaz: véges sok párhuzamos szakasz egyidejűleg megforgatható tetszőlegesen kis területen. A dolgozat fő eredménye még ennél is erősebb:
Tétel. Minden ε > 0 esetén létezik az egységnégyzetnek egy folytonos mozgása, amely során minden kezdetben függőleges szakasz legfeljebb ε területet súrol, miközben a négyzet egy teljes fordulatot tesz.
Azt mondjuk, hogy egy halmaz Rn-ben rendelkezik a Kakeya-tulajdonsággal, ha van két olyan pozíciója, amely között a halmaz folytonosan átmozgatható tetszőlegesen kis térfogaton. Azt mondjuk, hogy rendelkezik az erős Kakeya-tulajdonsággal, ha ez bármely két pozíciójára igaz.
Könnyű megmutatni, hogy Davies eredménye azt jelenti, hogy párhuzamos szakaszok véges uniója rendelkezik az erős Kakeya tulajdonsággal. Ugyanebben a cikkben megmutatta, hogy a szakaszoknak párhuzamosaknak kell lenniük, két nem párhuzamos szakasz nem rendelkezik az erős Kakeya tulajdonsággal.
Legyen V azon síkok halmaza, amelyek 45°-os szöget zárnak be az {y = 0} síkkal.
Lemma: Létezik egy A zárt halmaz az R3-ban, amely az origótól korlátos távolságra lévő V-beli síkok uniója, tartalmazza V minden síkjának egy eltoltját, és minden függőleges egyenest nullmértékű halmazban metsz.
A bizonyítás egy dualitás elven alapul és felhasználja Talagrand konstrukcióját.
A lemma szorosan kapcsolódik a négyzet forgatásának kérdéséhez. A kapcsolat akkor látható, ha a síkot az R3-beli {y = 0} síknak tekintjük, és az egységnégyzet minden függőleges szakaszát megemeljük az origótól való távolságával. Az egységnégyzet mozgása során minden kezdetben függőleges szakasz mozgása megfelel a megemelt téglalap mozgásának az adott magasságon.
Így a lemmára tekinthetünk úgy, mint ami az egységnégyzetnek egy nem folytonos mozgását adja meg, amely során minden irányt elér. Ezt a mozgást folytonossá alakítjuk és bizonyítjuk a tételt.
A tétel alkalmazható annak bizonyítására, hogy bizonyos R3-beli halmazok rendelkeznek az erős Kakeya-tulajdonsággal.



